Rinda (upe)
Šis raksts ir par upi Kurzemē. Par citām jēdziena Rinda nozīmēm skatīt nozīmju atdalīšanas lapu. Rinda (lejtecē arī Angera) ir viena no Irbes satekupēm (otra ir Stende) Ventspils novadā. Iztek no Puzes ezera Puzes pagastā. Tipiska līdzenumu upe — viena no lēnākajām Latvijā. Kopējais kritums ir 6,8 m, kas sastāda vidēji 0,23 m/km. Upes augštece Ugāles līdzenumā, vidustece Ventavas līdzenumā, sateka ar Stendi — Irves līdzenumā. Augštece 7 km garumā līkumo plašā (līdz 100 m) ielejā ar kopējo kritumu 0,5 m, ar salām, vecupēm un blakusgultnēm. Tālāk upes platums 15-25 m, gultne vietām regulēta un tās dziļums līdz 3 m. Lielākā pieteka ir Zviede. Upes krasti pārsvarā apdzīvoti, lielākās apdzīvotās vietas krastā ir skrajciemi Topciems, Desciems un Rinda. Baseinā daudz mežu. Rinda ir stipri aizaugusi ar glīvenēm, niedrēm un meldriem, lēnākajos posmos arī ar ūdensrozēm un lēpēm. Neraugoties uz to, visu vasaru tiek izmantota ūdenstūrismam, upē daudz zivju.